Κίνημα Οικολόγων-Συνεργασία Πολιτών

Το Κίνημα Οικολόγων - Συνεργασία Πολιτών είναι οικολογικό κυπριακό πολιτικό κόμμα. Ιδρύθηκε το 1996 και σημερινός πρόεδρος του κόμματος είναι ο Χαράλαμπος Θεοπέμπτου. 

Μετά τις βουλευτικές εκλογές του 2016, το κίνημα εκπροσωπείται στη Βουλή των Αντιπροσώπων από τρείς βουλευτές. Επίσης, είναι μέλος του Ευρωπαϊκού Πράσινου Κόμματος.

Ιστορικό

1996-2008
Το 1996 ιδρύθηκε το Κίνημα Οικολόγων Περιβαλλοντιστών, προκειμένου να εκφράσει το χώρο της πολιτικής οικολογίας στην Κύπρο.

Στις βουλευτικές εκλογές του ίδιου έτους, αν και συγκέντρωσαν το 1% των ψήφων, δεν κατάφεραν να εισέλθουν στη Βουλή. Στις επόμενες εκλογές κατάφερε να διπλασιάσει τα ποσοστά του από 1% σε 2%, συγκεντρώνοντας 8.129 και εξέλεξε έναν βουλευτή για τη Λευκωσία.

Στις προεδρικές εκλογές του 2003, το Κίνημα Οικολόγων αποφάσισε να υποστηρίξει την υποψηφιότητα του Τάσσου Παπαδόπουλου, προέδρου του ΔΗ.ΚΟ.. Την υποψηφιότητα Παπαδόπουλου υποστήριξαν εκτός από το ΔΗ.ΚΟ., το Α.Κ.Ε.Λ. και η Ε.Δ.Ε.Κ.. Ο Τάσσος Παπαδόπουλος υποστήριξε πιο σκληρή διαπραγμάτευση με την Τουρκοκυπριακή πλευρά, ενόψει των διαπραγματεύσεων για την επίλυση του Κυπριακού. Τελικά, εκλέχθηκε Πρόεδρος από τον 1ο γύρο των εκλογών με ποσοστό 51,51%.

Στο δημοψήφισμα για το Σχέδιο Ανάν υποστήριξε το ΟΧΙ,  επιλογή που κέρδισε στο δημοψήφισμα στην Κυπριακή Δημοκρατία.

Στις ευρωεκλογές του ίδιου έτους οι Οικολόγοι συγκέντρωσαν αποτέλεσμα: 0,86 και 2.872 ψήφους, χωρίς να καταφέρουν να εκλέξουν ευρωβουλευτή.

Αναφορικά με τις βουλευτικές εκλογές του 2006 τα αποτελέσματα του Κινήματος παρέμειναν αμετάβλητα σε σχέση με τις προηγούμενες βουλευτικές εκλογές και εξελέγη ένας βουλευτής στη Λευκωσία.

Ενόψει των προεδρικών του 2008, στις 18 Νοεμβρίου 2007 αποφάσισε να στηρίξει τον Τάσσο Παπαδόπουλο όπως και στις προηγούμενες προεδρικές, από κοινού με το ΔΗ.ΚΟ., την Ε.Δ.Ε.Κ., το ΕΥΡΩ.ΚΟ. και το Α.Δ.Η.Κ.. Ωστόσο η υποψηφιότητα Παπαδόπουλου τερμάτισε τρίτη με 31,8% και αποκλείστηκε από το δεύτερο γύρο. Ενόψει του επαναληπτικού γύρου, το Κίνημα Οικολόγων Περιβαλλοντιστών υποστήριξε τον υποψήφιο του Α.Κ.Ε.Λ., Δημήτρη Χριστόφια, ο οποίος κέρδισε τις εκλογές με 53,37%.

2008-2018
Στις ευρωεκλογές του 2009 οι Οικολόγοι συγκέντρωσαν 4.602 ψήφους και 1,5%, και δεν εξέλεξαν ευρωβουλευτή.

Αναφορικά με τις προεδρικές του 2013 έγιναν προσπάθειες ώστε ο «ενδιάμεσος χώρος» να εκφραστεί από κοινό υποψήφιο για την προεδρία. Ωστόσο, οι διαπραγματεύσεις μεταξύ του ΔΗ.ΚΟ., της Ε.Δ.Ε.Κ., του ΕΥΡΩ.ΚΟ. και των Οικολόγων για το σχηματισμό μιας «Συμμαχίας Εθνικής Ενότητας», απέτυχαν.

Τον Οκτώβριο του 2012 πραγματοποιήθηκε το Παγκύπριο Συνέδριο του Κινήματος Οικολόγων Περιβαλλοντιστών, στο οποίο τέθηκε το ζήτημα, ποιος υποψήφιος θα υποστηριχθεί από το Κίνημα. Στο εσωτερικό δημοψήφισμα που διενεργήθηκε, η ανεξάρτητη υποψηφιότητα του Γιώργου Λιλλήκα συγκέντρωσε 45%, ενώ ο Νίκος Αναστασιάδης, υποψήφιος του ΔΗ.ΣΥ., πήρε 40%. Στις 4 Νοεμβρίου 2012 διεξήχθη Εκλογική Διάσκεψη για να λάβει την απόφαση. Το Κίνημα θα υποστήριζε τον υποψήφιο που λάμβανε το 60% των ψήφων. Παρ' όλα αυτά, κανένας υποψήφιος συγκέντωσε το 60% των ψήφων και αποφασίστηκε η ψήφος κατά βούληση. Για το δεύτερο γύρο των εκλογών, κρατήθηκε η ίδια στάση.

Στις ευρωεκλογές του 2014 το Κίνημα Οικολόγων προχώρησε σε εκλογική συνεργασία με την Ε.Δ.Ε.Κ., για μία Κύπρο ισχυρή σε μία Ευρώπη δημοκρατική και πράσινη. Η συνεργασία αυτή είχε ως αποτέλεσμα, ο συνδυασμός να εκλέξει έναν ευρωβουλευτή, προερχόμενο από την Ε.Δ.Ε.Κ.. Συγκεκριμένα, ο συνδυασμός έλαβε 7,68% και 19.894 ψήφους.

Ενόψει των βουλευτικών εκλογών, σε ειδική εκδήλωση για τα 20 χρόνια του Κινήματος Οικολόγων ανακοινώθηκε η μετονομασία του σε "Κίνημα Οικολόγων - Συνεργασία Πολιτών", σηματοδοτώντας με αυτό τον τρόπο το άνοιγμα του κινήματος στην κοινωνία των πολιτών. Ο πρόεδρος του κινήματος ανέφερε ότι το κίνημα μετονομάζεται, ανανεώνεται και δημιουργείται μία παράταξη πολιτών που όχι μόνο θα μπει στη Βουλή αλλά θα παρεμβαίνει αποτελεσματικά και θα ανατρέπει τους σχεδιασμούς του πολιτικού κατεστημένου. Στις εκλογές, το Κίνημα Οικολόγων εισήλθε στη νέα Βουλή, αυξάνοντας ραγδαία τα ποσοστά του. Συγκεκριμένα, συγκέντρωση ποσοστό της τάξης του 4,81% και 16.909 ψήφους. Για πρώτη φορά την ιστορία του, εξελέγησαν δύο βουλευτές. Το μεγαλύτερο ποσοστό (7,42%) σημειώθηκε στη Λευκωσία.

2018-σήμερα
Ενόψει των προεδρικών εκλογών 2018 το Κίνημα Οικολόγων συμμετείχε στις διεργασίες στον «ενδιάμεσο χώρο» προκειμένου να εξευρεθεί λύση για κοινό υποψήφιο στις επερχόμενες εκλογές. Κατά τις συνομιλίες μεταξύ των κομμάτων, παρατηρήθηκε ταύτιση απόψεων όσον αφορά το Κυπριακό άλλα και την οικονομική και κοινωνική πολιτική.

Εν τέλει, στην πενταμερή συνάντηση στις 24 Απριλίου 2017, προκρίθηκε η υποψηφιότητα του Πρόεδρου του ΔΗ.ΚΟ., Νικόλα Παπαδόπουλου, ενώ ο Γιώργος Λιλλήκας αποφάσισε να κατέλθει κι εκείνος στις εκλογές. Το Κίνημα Οικολόγων αποφάσισε να διεξαγάγει εσωτερικό δημοψήφισμα προκειμένου να λάβει την απόφαση της υποστήριξης ενός από τους δύο υποψηφίους. Σε αυτό το πλαίσιο ο πρόεδρος των Οικολόγων είχε συναντήσεις με τους δύο υποψηφίους Νικόλα Παπαδόπουλο και Γιώργο Λιλλήκα, κατά τις οποίες διαπιστώθηκαν κοινά σημεία και ταύτιση απόψεων σε αρκετά ζητήματα.

Τον Ιούνιο του 2017 πραγματοποιήθηκε το Παγκύπριο Συνέδριο του Κινήματος, κατά τη διάρκεια του οποίου διεξήχθη η εσωτερική δημοσκόπηση, στην οποία το 30% υποστήριξαν τον Νικόλα Παπαδόπουλο, το 28% ζήτησε αυτόνομη κάθοδο του Κινήματος, το 27% να μην υποστηριχθεί κανένας εκ των υποψηφίων, ενώ το 15% επέλεξε τον Γιώργο Λιλλήκα. Τελικά, στην Παγκύπρια Συνδιάσκεψη του Κινήματος, αποφασίστηκε, η υποστήριξη της υποψηφιότητας του Νικόλα Παπαδόπουλου με ποσοστό 83%. 

Η υποψηφιότητα Παπαδόπουλου δεν κατάφερε να περάσει στο δεύτερο γύρο των εκλογών, καθώς έλαβε την τρίτη θέση, με ποσοστό 25,74%. Οι Οικολόγοι, ενόψει της επαναληπτικής ψηφοφορίας αποφάσισαν την κατά συνείδηση ψήφο.

Αποτελέσματα εκλογών

Βουλή των Αντιπροσώπων

Ευρωπαϊκό Κοινοβούλιο

Πρόεδρος της Δημοκρατίας

Κοινοβουλευτική Ομάδα

Βουλή των Αντιπροσώπων

ΙΒ' Κοινοβουλευτική Περίοδος
Μετά τις βουλευτικές εκλογές του 2021, το Κίνημα Οικολόγων - Συνεργασία Πολιτών εξέλεξε τρείς βουλευτές. Η σύνθεση της Κοινοβουλευτικής Ομάδας είναι η εξής:

Διατελέσαντες πρόεδροι
Οι διατελέσαντες πρόεδροι του Κινήματος Οικολόγων είναι οι εξής:

Πτέρυγα νεολαίας

Η Νεολαία Οικολόγων (ΝΕ.ΟΙ.) είναι η οργάνωση νεολαίας του Κινήματος Οικολόγων - Συνεργασία Πολιτών. Ιδρύθηκε στις 31 Μαΐου 1997, κατά τη διάρκεια του 1ου Παγκύπριου Συνεδρίου του Κινήματος Οικολόγων Περιβαλλοντιστών.

Είναι μέλος του Συμβουλευτικού Σώματος του Οργανισμού Νεολαίας, του Συμβουλίου Νεολαίας Κύπρου (Cyprus Youth Council) και του Δικτύου Συνεργασίας και Ανάπτυξης (CDN Cooperation and Development Network). Επίσης είναι πλήρες μέλος της Ομοσπονδίας των Νέων Ευρωπαίων Πρασίνων (Federation of Young European Greens).

Γενική Γραμματέας του Κεντρικού Συμβουλίου της Νεολαίας Οικολόγων από το 2021 είναι η Κυριακή Γιαννουρή.

Έμβλημα
Έμβλημα του Κινήματος είναι το κυπριακό χρυσάνθεμο (σιμιλούδιν) σε χρώμα μαύρο, πράσινο και κίτρινο.

Παραπομπές

Εξωτερικοί σύνδεσμοι
Κίνημα Οικολογων
Νέοι Οικολόγοι

Κυπριακά πολιτικά κόμματα
Οικολογικά κόμματα